হাসপাতালে: বৃটিশ হাইকমিশনার ও মার্কিন উপ-রাষ্ট্রদূত  হরতালে পুলিশি হামলার শিকার বিরোধীদলীয় চিফ হুইপ জয়নুল আবদিন ফারুককে হাসপাতালে দেখে এসেছেন যুক্তরাজ্যের হাইকমিশনার স্টিফেন ইভান্স। মার্কিন দূতাবাসের উপপ্রধান জন ডানিলোভিজ-ও বিএনপি নেতাকে দেখতে হাসপাতালে যান। দুই কূটনীতিক দুপুরে  হাসপাতালে গিয়ে ফারুকের চিকিৎসার বিষয়ে খোঁজ খবর নেন এবং তার শয্যাপাশে কিছুক্ষণ অবস্থান করেন। বিএনপি চেয়ারপারসনের উপদেষ্টা ডা. এজেডএম জাহিদ হোসেন এ তথ্য জানিয়েছেন। ওই সময় ফারুকের স্ত্রী ও বড় মেয়েও হাসপাতালে ছিলেন। এর আগে শনিবার রাতে বিএনপির সিনিয়র নেতা ও সাবেক যোগাযোগমন্ত্রী ও বিএনপির সিনিয়র নেতা ব্যারিস্টার নাজমুল হুদা বিরোধীদলীয় চিফ হুইপকে দেখতে রাজধানীর ইউনাইটেড হাসপাতালে যান। তিনিও ফারুকের শয্যাপাশে অবস্থান করে তার চিকিৎসার খোঁজখবর নেন। শান্তিপূর্ণ হরতাল পালনকালে পুলিশের এ বর্বর হামলার নিন্দা জানান তিনি।